CELEX: 32018D0703(01)
Language: sk
Date: 2018-06-29 00:00:00
Title: Rozhodnutie Komisie z 29. júna 2018, ktorým sa zriaďuje platforma EÚ pre bezpečnosť cestujúcich v železničnej doprave

3.7.2018   
            
            
               SK
            
            
               Úradný vestník Európskej únie
            
            
               C 232/10
            
         ROZHODNUTIE KOMISIE
   z 29. júna 2018,
   ktorým sa zriaďuje platforma EÚ pre bezpečnosť cestujúcich v železničnej doprave
   (2018/C 232/03)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:
   
               (1)
            
            
               Článkom 91 ods. 1 písm. a) zmluvy sa Únia a členské štáty poverujú úlohou stanoviť spoločné pravidlá platné pre medzinárodnú dopravu do členského štátu alebo z členského štátu alebo pri prechode cez územie jedného alebo viacerých členských štátov. Okrem toho sa v článku 91 ods. 1 písm. d) udeľuje Únii právomoc stanoviť „ďalšie potrebné ustanovenia“ na vytvorenie spoločnej dopravnej politiky.
            
         
               (2)
            
            
               Článkom 26 nariadenia (ES) č. 1371/2007 o právach a povinnostiach cestujúcich v železničnej preprave sa železničné podniky, manažéri infraštruktúry, manažéri staníc, ako aj členské štáty zaväzujú zabezpečiť, aby sa cestujúci využívajúci železničný systém Európskej únie prepravovali s prihliadnutím na osobnú bezpečnosť. Sú tiež povinní spolupracovať a vymieňať si informácie o osvedčených postupoch pri predchádzaní činom, ktoré by mohli narušiť úroveň bezpečnosti.
            
         
               (3)
            
            
               S cieľom zlepšiť bezpečnosť cestujúcich v železničnej doprave a v súlade s konzultáciami iniciovanými Komisiou (1) treba zlepšiť spoluprácu s členskými štátmi a medzi nimi, a to najmä v prípade cezhraničnej bezpečnosti, na železničných staniciach a vo vlakoch. Na tento účel potrebuje Komisia využiť odborné znalosti špecialistov v poradnom orgáne. Je preto nevyhnutné zriadiť expertnú skupinu Komisie a vymedziť jej úlohy a štruktúru. Táto skupina by mala pomôcť: vypracovať odporúčania, ktoré by pomáhali členským štátom efektívne koordinovať bezpečnostné opatrenia v železničnej doprave s cieľom zmierniť riziká; poskytovať technické odborné znalosti a podporu aktualizácie a uplatňovania metodiky posudzovania rizika a vypracovať usmernenie pre plány riadenia rizík.
            
         
               (4)
            
            
               Skupina by mala byť zložená z orgánov členských štátov s kompetenciami v oblasti bezpečnosti cestujúcich v železničnej doprave.
            
         
               (5)
            
            
               Niektoré činnosti skupiny by mali využívať skúsenosti a vedomosti príslušných zainteresovaných strán v železničnej doprave. Tie môžu byť vymenované za členov osobitných podskupín na základe verejnej výzvy na predkladanie žiadostí.
            
         
               (6)
            
            
               Vzhľadom na osobitný význam bezpečnosti železničnej dopravy, ktorá môže v značnej miere prispieť k zlepšeniu bezpečnostnej ochrany železničnej dopravy, Železničnej agentúre Európskej únie by sa mal udeliť štatút pozorovateľa.
            
         
               (7)
            
            
               Mali by sa stanoviť pravidlá zverejňovania informácií členmi skupiny.
            
         
               (8)
            
            
               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (2).
            
         
               (9)
            
            
               Je vhodné stanoviť obdobie uplatňovania tohto rozhodnutia na tri roky. Komisia včas zváži účelnosť jeho predĺženia,
            
         ROZHODLA TAKTO:
   Článok 1
   Predmet úpravy
   Týmto sa zriaďuje platforma EÚ pre bezpečnosť cestujúcich v železničnej doprave (ďalej len „skupina“).
   Článok 2
   Úlohy
   Úlohou skupiny je poskytovať Komisii poradenstvo a odborné znalosti v otázkach týkajúcich sa bezpečnostnej ochrany cestujúcich v železničnej doprave na železničných staniciach a vo vlakoch v Európskej únii, ako aj v tomto smere uľahčiť koordináciu a spoluprácu s členskými štátmi a medzi nimi.
   Medzi jej úlohy patrí najmä:
   
               1.
            
            
               pomáhať Komisii a uskutočňovať výmenu informácií a skúseností v oblasti bezpečnostnej ochrany železničnej dopravy, zohľadňovať spôsoby optimalizácie bezpečnostnej ochrany cezhraničnej železničnej dopravy, ako aj vypracovať koordinačný mechanizmus s cieľom zabezpečiť pravidelnú výmenu informácií, ktoré zabránia nekoordinovaným rozhodnutiam na vnútroštátnej úrovni;
            
         
               2.
            
            
               vypracovať a poskytovať osvedčené postupy a technické poradenstvo týkajúce sa:
               
                           a)
                        
                        
                           poskytovania informácií cestujúcim v prípade bezpečnostného incidentu;
                        
                     
                           b)
                        
                        
                           technológie v oblasti bezpečnostnej ochrany a návrhov riešení prispôsobených špecifikám železničného sektora;
                        
                     
                           c)
                        
                        
                           kontrolných postupov zamestnancov a primeranej odbornej prípravy v oblasti bezpečnostnej ochrany;
                        
                     
         
               3.
            
            
               konzultovať vypracovanie mechanizmu na rýchle zhodnotenie nových hrozieb a incidentov v oblasti bezpečnostnej ochrany za krátky čas a dosahovať spoločnú dohodu a súhlas s reakciou na zmiernenie akýchkoľvek nových rizík identifikovaných v tomto procese alebo nárastu už existujúcich rizík;
            
         
               4.
            
            
               prispievať k rozvoju a aktualizácii spoločnej metodiky na hodnotenie rizika terorizmu pre cestujúcich v železničnej doprave a zamestnancov železníc a podávať správy o vykonávaní tejto metodiky;
            
         
               5.
            
            
               vypracovať usmernenie o programoch riadenia rizík týkajúcich sa bezpečnostnej ochrany železničnej dopravy, ktoré by zahŕňali ochranné bezpečnostné opatrenia a opatrenia na obnovu železničnej prevádzky a ktoré by sa dali odstupňovať v závislosti od zmien vymedzených vnútroštátnych stupňov ohrozenia;
            
         
               6.
            
            
               nadväzovať spoluprácu s členskými štátmi a medzi nimi o otázkach súvisiacich s opatreniami týkajúcimi sa bezpečnostnej ochrany železničnej dopravy.
            
         Článok 3
   Konzultácie
   Komisia môže so skupinou konzultovať akékoľvek záležitosti týkajúce sa bezpečnostnej ochrany cestujúcich v železničnej doprave a zamestnancov železníc.
   Článok 4
   Členstvo
   1.   Členmi sú vnútroštátne orgány členských štátov s kompetenciami v oblasti bezpečnostnej ochrany železničnej dopravy.
   2.   Každý člen vymenuje jedného zástupcu a jedného náhradníka. Každého zástupcu alebo náhradníka môže sprevádzať jeden expert na bezpečnostnú ochranu cestujúcich v železničnej doprave s cieľom zabezpečiť vysokú úroveň technických odborných znalostí.
   3.   Členovia, ktorí už nie sú schopní účinne prispievať k rokovaniam expertnej skupiny, ktorí podľa stanoviska dotknutého odboru Komisie nespĺňajú podmienky stanovené v článku 339 Zmluvy o fungovaní Európskej únie alebo ktorí sa vzdajú členstva, už nie sú pozývaní na žiadne zasadnutia skupiny a môžu byť nahradení na zvyšok ich funkčného obdobia.
   Článok 5
   Predseda
   Predsedom skupiny je zástupca Generálneho riaditeľstva Komisie pre mobilitu a dopravu (ďalej len „GR MOVE“) v úzkej spolupráci s Generálnym riaditeľstvom pre migráciu a vnútorné záležitosti (ďalej len „GR HOME“) a po dohode s ním.
   Článok 6
   Operácia
   1.   Skupina koná na žiadosť GR MOVE po konzultácii s GR HOME a v súlade s príslušnými horizontálnymi pravidlami Komisie pre expertné skupiny (ďalej len „horizontálne pravidlá“) (3).
   2.   Zasadnutia skupiny sa v zásade konajú v priestoroch Komisie.
   3.   GR MOVE zabezpečuje sekretárske služby. Na zasadnutiach skupiny a jej podskupín sa môžu zúčastniť aj úradníci Komisie z iných oddelení zainteresovaných na prerokúvaných otázkach.
   4.   Po dohode s GR MOVE môže skupina jednoduchou väčšinou hlasov svojich členov rozhodnúť, že jej rokovania budú verejné.
   5.   Zápisnica z rokovania o každom bode programu zasadnutia a stanoviská vydané skupinou musia byť zmysluplné a úplné. Zápisnicu vypracúva sekretariát a zodpovedá za ňu predseda.
   6.   Skupina prijíma svoje stanoviská, odporúčania alebo správy na základe konsenzu. V prípade hlasovania sa o výsledku rozhodne jednoduchou väčšinou hlasov jej členov. Členovia, ktorí hlasovali proti, majú právo, aby sa k stanoviskám, odporúčaniam alebo správam pripojil dokument, v ktorom budú zhrnuté dôvody ich stanoviska.
   Článok 7
   Podskupiny
   1.   GR MOVE po konzultácii s GR HOME môže zriadiť podskupiny na preskúmanie špecifických otázok na základe mandátu vymedzeného GR MOVE, pričom zabezpečí, aby nedochádzalo k prekrývaniu s inými už existujúcimi skupinami v tejto oblasti. Podskupiny vykonávajú činnosť v súlade s horizontálnymi pravidlami a zodpovedajú sa skupine. Podskupiny zaniknú hneď, ako splnia svoj mandát.
   2.   GR MOVE po konzultácii s GR HOME môže za členov podskupín vymenovať príslušné zainteresované strany na základe verejnej výzvy na predkladanie žiadostí.
   Článok 8
   Prizvaní experti
   GR MOVE po konzultácii s GR HOME môže podľa potreby prizývať expertov, ktorí majú osobitné odborné znalosti v prerokúvanej téme, aby sa zúčastnili na činnosti skupiny alebo podskupín.
   Článok 9
   Pozorovatelia
   1.   Železničnej agentúre Európskej únie sa udelí štatút pozorovateľa. Jednotlivcom, organizáciám alebo verejným subjektom okrem orgánov členských štátov môže tiež byť udelený štatút pozorovateľa v súlade s horizontálnymi pravidlami, a to buď priamym pozvaním, alebo na základe výzvy na predkladanie žiadostí.
   2.   Organizácie a verejné subjekty určené ako pozorovatelia vymenujú svojich zástupcov.
   3.   Predseda môže pozorovateľom a ich zástupcom povoliť, aby sa zúčastnili na diskusiách skupiny a poskytovali odborné znalosti. Nemajú však hlasovacie práva a nepodieľajú sa na formulácii odporúčaní ani poradenstva skupiny.
   Článok 10
   Rokovací poriadok
   Na návrh GR MOVE a po dohode s ním skupina prijme svoj rokovací poriadok jednoduchou väčšinou hlasov svojich členov. Udeje sa tak na základe štandardného rokovacieho poriadku expertných skupín v súlade s horizontálnymi pravidlami (4).
   Článok 11
   Služobné tajomstvo a zaobchádzanie s utajovanými skutočnosťami
   Členovia skupiny a ich zástupcovia, ako aj prizvaní odborníci a pozorovatelia, podliehajú:
   
               1.
            
            
               povinnosti zachovávať služobné tajomstvo, ktorá sa v zmysle zmlúv a ich vykonávacích predpisov vzťahuje na všetkých členov inštitúcií a ich zamestnancov;
            
         
               2.
            
            
               bezpečnostným predpisom Komisie o ochrane utajovaných skutočností Únie stanoveným v rozhodnutiach Komisie (EÚ, Euratom) 2015/443 (5) a 2015/444 (6).
            
         Ak tieto povinnosti nedodržia, Komisia môže prijať všetky primerané opatrenia.
   Článok 12
   Transparentnosť
   1.   Skupina a jej podskupiny sa zaregistrujú v Registri expertných skupín Komisie a podobných subjektov (ďalej len „register expertných skupín“).
   2.   Pokiaľ ide o zloženie skupiny, v registri expertných skupín sa zverejnia tieto údaje:
   
               a)
            
            
               názvy orgánov členských štátov;
            
         
               b)
            
            
               mená pozorovateľov;
            
         
               c)
            
            
               mená členov podskupín.
            
         3.   Všetky relevantné dokumenty vrátane programov zasadnutí, zápisníc a príspevkov účastníkov sa zverejnia buď priamo v registri expertných skupín, alebo prostredníctvom odkazu z registra na špecializované webové sídlo, kde sú tieto informácie k dispozícii. Prístup k osobitným webovým sídlam nemožno podmieniť registráciou používateľa či inak obmedziť. Najmä program zasadnutia a iné relevantné podkladové dokumenty sa uverejňujú s dostatočným časovým predstihom pred zasadnutím a potom nasleduje včasné uverejnenie zápisnice. Výnimky z uverejňovania sú možné len v prípadoch, keď sa predpokladá, že by v dôsledku uverejnenia dokumentu mohlo dôjsť k porušeniu ochrany verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001.
   Článok 13
   Výdavky na zasadnutia
   1.   Účastníci podieľajúci sa na činnostiach skupiny a podskupín nie sú za poskytované služby odmeňovaní.
   2.   Cestovné náklady a náklady na pobyt, ktoré účastníkom vznikli v súvislosti s činnosťami skupiny a podskupín, uhrádza Komisia. Takáto úhrada sa uskutočňuje v súlade s ustanoveniami platnými v rámci Komisie a do výšky disponibilných rozpočtových prostriedkov pridelených oddeleniam Komisie v rámci každoročného postupu prideľovania finančných prostriedkov.
   Článok 14
   Uplatniteľnosť
   Toto rozhodnutie sa uplatňuje do 13. júna 2021.
   
      V Bruseli 29. júna 2018
      
         
            Za Komisiu
         
         Violeta BULC
         
            členka Komisie
         
      
   
   
      (1)  Súhrnná správa: Zhrnutie konzultácie o zlepšení bezpečnosti cestujúcich v železničnej doprave [SWD(2018) 400].
   
      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).
   
      (3)  Rozhodnutie Komisie C(2016) 3301 z 30. 5. 2016, ktorým sa stanovujú horizontálne pravidlá vytvárania a fungovania expertných skupín Komisie.
   
      (4)  Pozri článok 17 horizontálnych pravidiel.
   
      (5)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).
   
      (6)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).